Răbufnire în dosarul Hexi Pharma! Directorul din fabrică acuză complicitatea spitalelor: ”Dacă creșteam concentrația, spitalele nu mai cumpărau dezinfectanții noștri că ziceau că miroseau prea tare!” Mihail Leva a recunoscut că firma contrafăcea biocidele, dar vorbește procurorilor și despre ”partea de vină” a managerilor din spitale

luni, 18 decembrie 2017, 6:51

”Dezinfectantul Hexi este perfect! Soțul meu e chimist și am făcut o analiză. Exact ce e trecut pe etichetă, așa e și în conținut!” Monica Pop, manager al Spitalului de Oftalmologie din București, 24 august 2016 ”Produsele noastre conțineau mult mai puțină substanță activă decât scria pe etichetă. Dar așa le-am moștenit. Și înainte de a veni eu în fabrică, produsele sigur nu au fost mai bune” Mihail Leva, declarație de inculpat în fața procurorilor

Infecțiile nosocomiale au multiple cauze.

Dar folosirea dezinfectanților diluați de la Hexi Pharma e un factor de propagare a infecțiilor care a ajuns obiect de dosar penal.

În dosar se confirmă că biocidele ineficiente ale Hexi au fost folosite și în clinicile private.

Când Condrea a fugit cu rețetele din fabrică, toată lumea din Hexi Pharma a încercat să-și scape pielea.

Atunci angajații au furnizat procurorilor contracte, plăți, rețete de fabricație, inclusiv conversațiile înregistrate dintre Condrea și una din iubitele sale, directorul Flori Dinu.

Hexi Pharma se arată azi în toată ciudățenia și fauna ei.

Din dosarul devenit public la Judecătoria Sectorului 5 rezultă cum o parte importantă a problemelor sănătății din România ajunseseră pe mâna unei firme cu o conduită nebunească!

Și, pe toată perioada, eterni manageri ai spitalelor din România, de la Adrian Streinu-Cercel la Monica Pop, spuneau că infecțiile nosocomiale sunt o temă exagerată de presă.

Unii apărau Hexi Pharma fățiș.

În acest timp, Mihail Leva, director de producție la Hexi Pharma, își recunoștea vina, dar aducea în fața procurorilor și tema culpei spitalelor.

”Când încercam să îmbunătățesc rețetele, spitalele refuzau să mai cumpere întrucât susțineau că miros prea tare!”.

Investigație de Mirela Neag, Răzvan Luțac și Cătălin Tolontan

Procurorii de la Parchetul General au strâns probe că în perioada 1 iunie 2010 – 16 mai 2016 Hexi Pharma a livrat ”cvasitotalității sistemului medical din România” 39 de mărci de dezinfectanți diluați și ineficienți.

0,23% e rata infecțiilor nosocomiale raportate în România în 2013, potrivit informațiilor primite de procurori de la instituțiile din sănătate

Mareea s-a tot întins. Nu e vorba doar de spitalele publice, ci și de privați.

Mai multe clinici private, Monza, Sanador, Euromedica, Synevo plus altele, apar în cele aproape 800 de volume ale dosarului.

Infecțiile nosocomiale, într-o rată mai mică și mai puțin cunoscute, există și în spitalele private din România.

Clinicile private înapoiază banii pacienților, dar cer confidențialitate

Mărturiile recente oferite ziarului arată că unele spitale private plătesc pacienților afectați de infecții, asigurându-le recuperarea costului integral al internării și tratamentului.

Totul sub condiția unui contract de confidențialitate.

Ca să-și ia banii înapoi, pacienții afectați se obligă să nu facă publice infecțiile.

5,7% este rata infecțiilor nosocomiale în Europa, conform actelor de la dosarul Hexi Pharma

Unele dintre clinicile private s-au constituit parte civilă împotriva Hexi Pharma.

Șocați și ei de întinderea fenomenului, procurorii încearcă să afle când a început diluarea produselor.

E mai veche de 6 ani?

Îl cheamă la Parchetul General pe Mihail Leva, directorul de producție al Hexi Pharma.

Mihail Leva: ”Vă dau o convorbire de pe Yahoo Mess”

Leva își recunoscuse deja faptele.

”Aveam concentrații mult mai mici de substanțe active în produse. Toți directorii de producție dinaintea mea au fost forțați să plece când au ridicat gura”.

Leva se scuză prin ordinele primite de la Dan Condrea și Flori Dinu.

Patron și director general.

Și iubiți vechi, susține Leva.

Drept dovadă, el le oferă procurorilor ”o convorbire dintre Condrea și Dinu, pe Yahoo Messenger”.

Procurorii pun conversația la dosar. De ce ajunge o relație amoroasă într-un dosar penal?

Pentru că, alături de alte probe, Parchetul o consideră o evidență a faptului că managerul Flori Dinu nu era, așa cum susține ea, o simplă executantă a boss-ului Condrea.

Era o intimă în plan personal și un om de încredere, mâna dreaptă în firmă, spune acuzarea.

Condrea către Flori Dinu: ”M-ai părăsit pentru un gibon”

Dialogul din 2009 de pe mess este spumos.

Condrea era extrem de gelos și-l face ”gibon” pe soțul lui Flori Dinu, iubita care l-a părăsit, dar care-l adora în continuare.

Convorbirea fusese salvată de unul dintre oamenii de la IT.

După ce s-a pornit tăvălugul și Condrea se sinucide pe 22 mai 2016, angajații încep să se teamă că vor deconta ei frauda.

Și scot tot ce au.

Vor să arate procurorilor cum mergea firma și care erau relațiile de putere.

În ziua interviului pentru Gazetă, patronul a fugit cu documente din fabrică

Ei descriu cum l-au văzut pe Condrea când încercase, inițial, să-și scape pielea.

Pe 24 aprilie 2016, în ziua în care dăduse un interviu Gazetei Sporturilor și primise rețetele ca să le comenteze, Condrea aleargă în fabrică și saltă mai multe documente.

Printre care rețetele de fabricație.

Cele care atestau diluarea dezinfectanților.

”Rețetele nu au fost de găsit la sediu”, constată Parchetul.

Sigur că ele existau și prin alte locuri: harduri și sertare.

Practic, din acel moment, orice om implicat realizează că fiecare e pe cont propriu.

Apar și poze deocheate

Frica crește, așa cum se întâmplă în majoritatea dosarelor penale, când procurorii încep să întrebe.

În afara convorbirilor de pe mess, oamenii de la IT scot de pe hardurile unde se conservau secretele murdare ale firmei tot soiul de fișiere, inclusiv niște poze dezbrăcate cu Flori Dinu, luate din calculatorul lui Condrea.

Asta pentru că între timp patronul murise, Flori Dinu spunea că nu știe nimic, iar subalternii se tem că pică pe ei măgăreața.

Ei consideră că asta ar fi nedrept, câtă vreme ei susțin că Flori Dinu era mâna dreaptă a lui Condrea și că se ocupa de aprovizionarea spitalelor.

Ca într-un carusel al panicii, apar rețete, contracte, conservați amoroase, plăți și fotografii.

Vreme de 6 luni din momentul deschiderii anchetei procurorilor, Hexi Pharma arată ca o firmă în care fiecare vehiculează documente, se delimitează și vine cu orice crede că îl poate disculpa.

Relatările surselor au fost corecte

În acea vară nebună, folosind sursele interne din Hexi Pharma care îi dăduseră rețetele, Gazeta află că:

Oamenii fac mărturii la Parchet.

Angajații recunosc diluarea.

Ziarul a publicat chiar atunci aceste informații.

Implozia Hexi Pharma se confirmă azi, după un an și jumătate, prin declarațiile, transcrierile și conversațiie de la dosarul devenit public.

Așa cum se întâmplă de regulă, ceea ce scrie presa e puțin față de ce se întâmplă.

România și-a cedat o parte a sănătății publice unei firme cu un comportament nebunesc

Lucrurile au fost mai sordide decât reușiserăm noi să aflăm.

De 10 ori se mărea profitul prin ”triangulația financiară” a firmei, susțin procurorii

Hexi Pharma nu arăta doar ca un univers de slăbiciuni umane, ceea ce se întâmplă frecvent în firme.

Pe datele de la dosarul public, Hexi Pharma era o rezervație condusă de personaje lacome, duplicitare, violente, sexiste care:

Urmăreau profitul prin fraudă financiară și comercială. Încălcau orice standard științific de producție. Nu aveau niciun fel de responsabilitate pentru pacienți.

Fără să știe, România își cedase o parte a securității sale sanitare unei firme bolnave la cap.

Dar adevărul e că acest lucru nu se putea fără complicitatea șefilor din sănătate și a spitalelor.

Remember Cadariu, Rafila, Streinu-Cercel, Monica Pop, Astărăstoae

În aceași perioadă când mărturiile curgeau la Parchetul General, mai mulți înalți oficiali și manageri de spitale continuau să fie avocații publici ai Hexi Pharma.

Începuse ministrul Achimaș Cadariu, cu studiul său prin care încercase să confuzeze publicul, prezentând testele din spitale drept teste de eficiență!

Continuaseră șeful epidemiologilor, Alexandru Rafila, și Streinu-Cercel, manager la ”Balș”, aceleași voci care negaseră întinderea infecțiilor nosocomiale după ”Colectiv”.

Se adaugă Monica Pop, managerul de la Spitalul de Oftalmologie din București.

Apare și fostul președinte al Colegiului Medicilor, Vasile Astărăstoae.

Figuri medicale copios mediatizate preiau, susțin și dezvoltă teoria firmei Hexi Pharma, conform căreia ”substanțele sunt corect produse și, chiar dacă există probleme de concentrație, ele sunt eficiente”.

Monica Pop: ”Dezinfectantul Hexi este perfect!”

Chiar pe 24 august 2016, când Gazeta publica informația că angajații Hexi Pharma recunosc la Parchet falsificarea, Monica Pop apare la Antena 3.

Dana Grecu își face treaba, încearcă să asigure condițiile unui dialog.

Pop e de neoprit.

Managerul de la Spitalul de Urgențe Oftalmologice asigură publicul că ”Gazeta minte! Lucrăm de mult cu Hexi Pharma și n-am avut probleme”.

Ea susține că a cerut personal analize, făcute de soțul ei, și că biocidele sunt în regulă!

”Dezinfectantul Hexi este perfect! Soțul meu e chimist și am făcut o analiză. Exact ce e trecut pe etichetă, așa e și în conținut”, spune Monica Pop.

Cei care cred altceva sunt:

”Ziariști ridicoli care alertează lumea degeaba și ne fac de rușine în Europa”.

”Oameni neinstruiți și care nu știu lucruri”.

În ”oamenii neinstruiți” vă recunoașteți dumneavoastră, partea cu ”ziariști care ne fac de rușine în Europa” e a noastră.

”Când îmbunătățeam rețeta, spitalele refuzau să mai cumpere că mirosea”

În aceeași perioadă când mogulii sănătății apărau Hexi, procurorii îl audiază pe Mihail Leva, șeful producției din firmă, și încearcă să afle de când dura diluarea dezinfectanților.

E mai veche de 6 ani, cât au reconstituit ei?

Are loc următorul dialog.

Procuror: Este posibil ca rețetele dezinfectanților fabricați cu mai mulți ani în urmă să fi fost mai bune, adică cu o concentrație corectă de substanță activă?

Mihail Leva: Produsele sigur nu au fost mai bune.

Da, contrafacerea e mult mai veche.

Procurorii îl inculpă pe Mihail Leva.

Iar directorul ține să încheie, spunând următoarele fraze.

”O parte din vină o au și spitalele, întrucât atunci când încercam să îmbunătățesc rețetele, să pun mai multă substanță activă, acestea refuzau să mai cumpere întrucât susțineau că miros prea tare” ”În principiu, de asta și erau preferate produsele Hexi, întrucât miroseau mai puțin” Mihail Leva, director de producție Hexi Pharma

E finalul declarației sale, dar nu e și finalul dezvăluirilor și responsabilităților.

Pe mâine.

CUPRINS: Toate capitolele din investigația GSP în dosarul dezinfectanților diluați Hexi Pharma